KIRJALLINEN KYSYMYS E-2513/01 esittäjä(t): Konstantinos Hatzidakis (PPE-DE) komissiolle. Eläinjätteiden valvomaton sijoittaminen Kreikassa.



Virallinen lehti nro 115 E , 16/05/2002 s. 0105 - 0106



KIRJALLINEN KYSYMYS E-2513/01 esittäjä(t): Konstantinos Hatzidakis (PPE-DE) komissiolle (13. syyskuuta 2001) Aihe: Eläinjätteiden valvomaton sijoittaminen Kreikassa Saamieni tietojen mukaan lukuisat teurastamot, siipikarjan teurastamot, lihanleikkaamot, lihakaupat ja makkaratehtaat Kreikassa eivät kuljeta eläinjätteitään erityisiin eläinjätteiden käsittelylaitoksiin vaan sijoittavat ne ympäristöön täysin valvomatta. Täten ne rikkovat neuvoston päätöstä 2000/766/EY(1), jonka mukaan jäsenvaltioiden on varmistettava, että eläinjäte, sellaisena kuin se on määritelty direktiivissä 90/667/ETY(2), kerätään, kuljetetaan, käsitellään, varastoidaan ja hävitetään mainitun direktiivin, komission päätöksen 97/735/EY(3) ja neuvoston päätöksen 1999/534/EY(4) mukaisesti. Eläinjätteiden valvomattomaan ympäristöön sijoittamiseen liittyvät ongelmat ovat pahentuneet Kreikassa sen jälkeen, kun kaksi kolmesta itsenäisestä eläinjätteiden käsittelylaitoksesta suljettiin luu-, liha- ja lihaluujauhon varastoinnin kieltämisen myötä. 1. Mihin toimiin komissio aikoo ryhtyä varmistaakseen, että Kreikka noudattaa yhteisön lainsäädäntöä? 2. Mitä vaaroja kansanterveydelle eläinjätteiden valvomattomaan ympäristöön sijoittamiseen sisältyy? 3. Voidaanko eläinrehun tuottamiseksi eläinjätteitä käsitteleville yrityksille, jotka on suljettu näiden rehujen varastoinnin vuoksi, maksaa korvauksia? (1) EYVL L 306, 7.12.2000, s. 32. (2) EYVL L 363, 27.12.1990, s. 51. (3) EYVL L 294, 28.10.1997, s. 7. (4) EYVL L 204, 4.8.1999, s. 37. David Byrnen komission puolesta antama vastaus (26. lokakuuta 2001) 1. Komission asiantuntijat terveys- ja kuluttaja-asioiden pääosaston elintarvike- ja eläinlääkintätoimistosta suorittavat säännöllisesti tarkastuksia kaikissa jäsenvaltioissa varmistaakseen, että yhteisön elintarvike- ja eläinlääkintälainsäädäntöä noudatetaan asianmukaisesti. Tarkastusraportteja näistä tarkastusmatkoista on julkaistu terveys- ja kuluttaja-asioiden pääosaston verkkosivustossa. Kansanterveyteen ja eläinten terveyteen liittyvissä asioissa komission toimintalinjana on pitää yllä korkeaa valppaustasoa, jotta varmistettaisiin, että jäsenvaltiot noudattavat täysin yhteisön lainsäädännön velvoitteita. Jos komissio tosiseikkojen perusteella katsoo, että jokin jäsenvaltio ei täytä velvollisuuksiaan, komissio on valmis ryhtymään kaikkiin tarpeellisiin toimenpiteisiin, joihin sillä on valtuudet, varmistaakseen yhteisön lainsäädännön noudattamisen. Tarvittaessa tällaisiin toimiin kuuluu rikkomusmenettelyn aloittaminen EY:n perustamissopimuksen 226 artiklan (entisen 169 artiklan) nojalla. 2. Monissa yhteisön säädöksissä annetaan kansanterveyttä ja eläinten terveyttä koskevia sääntöjä sen varmistamiseksi, että eläinten sivutuotteet hävitetään tai käsitellään turvallisissa ja valvotuissa olosuhteissa. Tarkoituksena on estää patogeenien ja tarttuvan spongiformisen enkefalopatian aiheuttajien leviäminen ympäristöön. Tähän lainsäädäntöön kuuluvat erityisesti eläinlääkintäsäännöistä eläinjätteen hävittämisessä, käsittelyssä ja markkinoille saattamisessa sekä taudinaiheuttajien ehkäisemisestä eläin- ja kalaperäisissä rehuissa sekä direktiivin 90/425/ETY muuttamisesta 27 päivänä marraskuuta 1990 annettu neuvoston direktiivi 90/667/ETY(1), eläinjätteen prosessoimisessa sovellettavista toimenpiteistä tarttuvilta spongiformisilta enkefalopatioilta suojaamiseksi ja komission päätöksen 97/735/EY muuttamisesta 19 päivänä heinäkuuta 1999 tehty neuvoston päätös 1999/534/EY sekä tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä 22 päivänä toukokuuta 2001 annettu Euroopan parlamentin ja neuvoston asetus (EY) N:o 999/2001(2). Ellei näitä sääntöjä noudateta, ihmiset ja eläimet voivat joutua suoraan tai epäsuoraan kosketukseen saastuneen aineksen kanssa. 3. Ei. (1) Direktiivi sellaisena kuin se on viimeksi muutettuna vuoden 1994 liittymissopimuksella. (2) EYVL L 147, 31.5.2001. Asetus sellaisena kuin se on muutettuna 29 päivänä kesäkuuta 2001 annetulla komission asetuksella (EY) N:o 1326/2001 (EYVL L 177, 30.6.2001).